《效黄鲁直》
明代·靳学颜

一旬三馈浆，十日一栉沐。
迫而后能应，希声犹不足。
被褐诣谂公，共尔一盂粥。
澹然出世情，了了无缚束。
因举赵州话，白兆一橛木。
瞠目不解答，彼已两无触。
作别不作别，黄叶埋经屋。

作者简介：（1514—1571）明山东济宁人，字子愚，号两城。嘉靖十四年进士。授南阳府推官。隆庆间累迁右副都御史，巡抚山西。应诏陈理财，凡万余言，言选兵、铸钱、积谷最切。入为工部右侍郎，改吏部，进左侍郎。以首辅高拱专恣，遂谢病归。有《两城集》。